  Виталий Пронин Дэбес ёросысь Удмурт Льӧм гуртысь «Льӧмпу сяськаос» коллективе ветлӥсьёс А. Гаврилов но Н. Докучаева.Дэбес ёросысь Удмурт Льӧм гуртысь кырӟась Артемий Гаврилов но «Льӧмпу сяськаос» фольклор коллектив сентябрь пумын ветлӥзы Москвае. Отын Безруковлэн театраз ортчиз «Битва хоров» конкурсын вормисьёслэн бадӟым концертсы.Кылем арын та вакытэ «льӧмпу сяськаос» пыриськизы «Битва хоров» ӵошатсконэ. Отын быдэстӥзы «Сюан гурез», возьматӥзы «Солдат келян» йылолэз. Озьы дуннеысь 15 коллективъёс пӧлын 2-тӥ интые потӥзы. Финалын ини дэбесъёс возьматӥзы «Кенэз пылатон» удмурт сямез.- Туэ бырйимы «Сяськаяське тӧдьы льӧмпу» кырӟанэз но «Туннэ, туннэ» такмакъёсты, - вераз Артемий. -  Бадӟым концертэ пыриськизы Россиысь 12 коллективъёс.«Льӧмпу сяськаос» ансамбле 16 адями ветлэ. Артемий соос доры сюрес лёгем ог 4-5 ар талэсь азьло Ижысь культурая колледжын дышетскон висказ. Егит пияшлэн жингрес куараез, шаерамы гинэ ӧвӧл, быдэс Россие чузъяське. Кемалась ӧвӧл Артемий «Россилэн зарни куараез» вожвылъяськонын 100 адями пӧлын нырысетӥ степенё лауреат луиз. Отын быдэстӥз Александр Серовлэсь «Как быть» кырӟанзэ.- Вормонэ Удмурт шаермылы дуно шуыса валай иворчиос вылысьтыз вылаз жингыръяны кутскем бере гинэ. Али мынам но, «Льӧмпу сяськаос» ансамбле мукет ветлӥсьёслэн но мылкыдмы лопырскемын. Азьланезлы ужрадъёсмес, ӵошен пуксьыса, чакланы ик ум вуттӥське, - ивортӥз А. Гаврилов.Али егит усточи ужа Ижысь нылпи творчествоя юртын. Тодон-валанзэ муромытэ Удмурт кун университетысь искусствоосъя но дизайнъя факультетын.Ольга Корепанова Теги: Егитъёс Москваын удмуртлык  